UNIQ มั่นใจกำไรปีนี้ดีกว่าปีก่อน คาดรายได้ 5 ปีนี้โตเฉลี่ยปีละ 20%
UNIQ มั่นใจกำไรปีนี้ดีกว่าปีก่อน หลังมองฐานะการเงินยังมั่นคง คาดรายได้ 5 ปีนี้โตเฉลี่ยปีละ 20% เผย Q4/58 มีลุ้นได้งานรถไฟทางคู่ช่วงฉะเชิงเทรา-คลองสิบเก้า-แก่งคอย
15 ก.ย. 2558

บริษัท ยูนิค เอ็นจิเนียริ่ง คอนสตรัคชั่น จำกัด (มหาชน) หรือ UNIQ ระบุว่า บริษัทคาดว่าในช่วง 5 ปีนี้อัตราการเติบโตของรายได้ของบริษัทเพิ่มขึ้นได้ปีละ 20% จากงานภาครัฐที่เป็นเมกะโปรเจ็คต์ทยอยเปิดประมูลในช่วงปี 58-59 จำนวน 17 โครงการ มูลค่า 1.6 ล้านล้านบาท
โดยบริษัทตั้งเป้าจะได้งานอย่างน้อย 1 สัญญาของแต่ละโครงการที่มูลค่างานไม่น้อยกว่า 1 หมื่นล้านบาท  จากปัจจุบันทีมีงานในมืออยู่ 3 หมื่นล้านบาท คาดไตรมาส 4/58 มีลุ้นได้งานรถไฟทางคู่ ช่วงฉะเชิงเทรา-คลองสิบเก้า-แก่งคอย เปิดประมูล 2 สัญญา วงเงินกว่า 1 หมื่นล้านบาท
อย่างไรก็ตามแม้ปีนี้ผู้บริหารคาดว่ารายได้ไม่ได้ตามเป้าที่วางไว้ 1 หมื่นล้านบาท โดยปรับลดเหลือราว 8-9 พันล้านบาท  แต่อัตรากำไรสุทธิจะไม่น้อยกว่าปีก่อนที่อยู่ในระดับ 5% จึงมั่นใจว่ากำไรปีนี้น่าจะดีกว่าปีก่อน ขณะที่ฐานะการเงินของบริษัทยังมั่นคง